Staatskaping: Derde volume verwagPres. Cyril Ramaphosa by die Zondo-kommissie van ondersoek na staatskaping. (Foto: Elmond Jiyane, GCIS) Die presidensie sal na verwagting later vandag formeel die derde volume van die verslag van die geregtelike Kommissie van Ondersoek na Bewerings van Staatskaping, Korrupsie en Bedrog in die Staatsdiens, ontvang. Die presidensie sal dié deel van die verslag publiseer kort ná dit aan die direkteur-generaal in die presidensie, Phindile Baleni, oorhandig is. Die sekretaris van die kommissie, prof. Itumeleng Mosala, sal die verslag omstreeks 17:30 aan Baleni oorhandig. Die verslag sal na verwagting teen 19:00 vrygestel word. Die voorsitter van die kommissie, adjunkhoofregter Raymond Zondo, het die eerste deel van die verslag op 4 Januarie 2022 aan pres. Cyril Ramaphosa oorhandig. Die tweede volume is op 1 Februarie 2022 aan die presidensie oorhandig. Die Pretoriase hooggeregshof het onlangs twee maande (tot die einde van April 2022) uitstel vir die kommissie gegee om sy werk af te handel. Die hooggeregshof het gevolglik ook uitstel van vier maande van die ontvangs van die finale deel van die verslag vir die president gegee om ŉ implementeringsplan aan die parlement voor te lê in reaksie op die bevindings van die verslag.